《送周世祥致仕还乡》
明代·江源

绿杨红杏满城春，又向天涯别故人。

万里江山劳梦寐，十年京洛共风尘。

眼前好恶那能定，梦里输赢总未真。

携取旧书归旧隐，半溪山水绿罗新。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。